Rådets resolution

af 18. februar 2003

om en europæisk strategi for udvikling af en kultur for net- og informationssikkerhed

(2003/C 48/01)

RÅDET FOR DEN EUROPÆISKE UNION,

SOM HENVISER TIL:

1. meddelelsen fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget - Net- og informationssikkerhed: Forslag til en europæisk strategi;

2. Rådets resolution af 30. maj 2001 om "eEurope-handlingsplanen: Informations- og datanetsikkerhed";

3. Rådets resolution af 28. januar 2002 om en fælles strategi og særlige foranstaltninger inden for net- og informationssikkerhed(1);

4. handlingsplanen eEurope 2005, som blev godkendt af Det Europæiske Råd i Sevilla i juni 2002;

5. Europa-Parlamentets udtalelse om Europa-Kommissionens meddelelse om net- og informationssikkerhed: Forslag til en europæisk strategi;

PÅPEGER DERFOR:

1. at net- og informationssikkerhed med udviklingen af informationssamfundstjenesterne er et stadig vigtigere spørgsmål i borgernes, erhvervslivets og myndighedernes dagligdag samt medvirkende til, at det indre marked kan fungere tilfredsstillende;

2. at medlemsstaterne og de europæiske institutioner yderligere skal udvikle en omfattende europæisk strategi for net- og informationssikkerhed og stræbe mod at nå "en sikkerhedskultur", idet de tager hensyn til betydningen af internationalt samarbejde;

3. at OECD's retningslinjer for sikkerheden for informationssystemer og net betragtes som en værdifuld model for udviklingen af politikker, der tilvejebringer en sikkerhedskultur, og samtidig respekterer demokratiske værdier og vigtigheden af beskyttelse af personoplysninger;

4. at der bør drages omsorg for, at privatlivets fred respekteres. Borgere og erhvervsliv må have tillid til, at oplysninger behandles omhyggeligt, fortroligt og pålideligt;

5. at der i forbindelse med udviklingen af en sikkerhedskultur bør lægges særlig vægt på at klarlægge alle de deltagende parters ansvar for nettenes og informationssystemernes sikkerhed;

6. at Europa har behov for at sikre udviklingen og udnyttelsen af passende færdigheder på net- og informationssikkerhedsområdet;

7. at der er behov for øget gennemsigtighed, udveksling af oplysninger og samarbejde mellem medlemsstaterne, de europæiske institutioner og den private sektor;

8. at en sammenhængende udvikling af sikkerhedspolitikken på europæisk plan kræver gennemsigtighed og samarbejde på tværs af søjlerne;

9. at de igangværende bestræbelser på at overholde tilsagnene i Rådets resolution af 28. januar 2002 om en fælles strategi og særlige foranstaltninger inden for net- og informationssikkerhed skal fortsættes.

OPFORDRER DERFOR MEDLEMSSTATERNE TIL:

1. at fremme sikkerhed som en grundlæggende komponent i offentlig og privat forvaltning, navnlig ved at tilskynde til fordeling af ansvarsområder;

2. at sørge for passende uddannelse og erhvervsuddannelse samt fremme bevidstheden, navnlig blandt unge, om sikkerhedsspørgsmål;

3. at træffe passende foranstaltninger til at forebygge og reagere på sikkerhedshændelser, navnlig ved

a) fortsat forbedring af identifikationen og vurderingen af sikkerhedsproblemer og anvendelse af passende kontroller

b) fastlæggelse af effektive måder til at gøre alle interessenter opmærksomme på behovet for en indsats ved at styrke dialogen på europæisk og nationalt plan, og, hvor det er relevant, på internationalt plan, navnlig med de interessenter, som leverer informationssamfundsteknologi og -tjenester

c) at sørge for relevant udveksling af oplysninger i forhold til samfundets behov for fortsat at være velinformeret om god praksis i forbindelse med sikkerhed;

4. at anspore til samarbejde og partnerskab mellem universiteter og erhvervsliv med henblik på at tilvejebringe sikre teknologier og tjenester og at tilskynde til udvikling af anerkendte standarder.

SER POSITIVT PÅ, AT KOMMISSIONEN AGTER:

1. at anvende den åbne koordinationsmetode i forbindelse med medlemsstaternes igangværende foranstaltninger og vurdere deres betydning for sikkerheden;

2. at nedsætte en midlertidig tværfaglig arbejdsgruppe i tæt samarbejde med og sammensat af repræsentanter for medlemsstaterne til at iværksætte forberedende foranstaltninger med henblik på at oprette en taskforce for internetsikkerhed, som omhandlet i Rådets resolution af 28. januar 2002;

3. i samarbejde med medlemsstaterne at udbygge dialogen med erhvervslivet for at forbedre sikkerheden i udviklingen af hardware- og softwareprodukter og sikre tilgængeligheden af data og tjenesteydelser;

4. at etablere kontakter til de relevante internationale partnere og internationale organisationer med henblik på samarbejde og udveksling af oplysninger på dette område og regelmæssigt at aflægge rapport til Rådet;

5. at oprette den i punkt 2 nævnte taskforce for internetsikkerhed.

OPFORDRER:

1. erhvervslivet til at inddrage forvaltningen af sikkerhedsrisici i den generelle forvaltning og virksomhedsledelse;

2. alle brugere til at anlægge en helhedsorienteret betragtning på de risici, der er forbundet med informationssystemerne, og være opmærksom på truslerne fra naturkatastrofer, menneskelige fejl samt fra teknologiske svagheder og direkte angreb;

3. erhvervslivet og alle brugere til at indlede en dialog med regeringerne om udvikling af en sikkerhedskultur.

(1) EFT C 43 af 16.2.2002, s. 2.